《鼙舞歌五首 其四 精微篇》
两汉·曹植

精微烂金石，至心动神明。杞妻哭死夫，梁山为之倾。

子丹西质秦，乌白马角生。邹衍囚燕市，繁霜为夏零。

关东有贤女，自字苏来卿。壮年报父仇，身没垂功名。

女休逢赦书，白刃几在颈。俱上列仙籍，去死独就生。

太仓令有罪，远徵当就拘。自悲居无男，祸至无与俱。

缇萦痛父言，荷担西上书。盘桓北阙下，泣泪何涟如。

乞得并姊弟，没身赎父躯。汉文感其义，肉刑法用除。

其父得以免，辩义在列图。多男亦何为，一女足成居。

简子南渡河，津吏废舟船。执法将加刑，女娟拥棹前。

妾父闻君来，将涉不测渊。畏惧风波起，祷祝祭名川。

备礼飨神祇，为君求福先。不胜釂祀诚，至令犯罚艰。

君必欲加诛，乞使知罪愆。妾愿以身代，至诚感苍天。

国君高其义，其父用赦原。河激奏中流，简子知其贤。

归聘为夫人，荣宠超后先。辩女解父命，何况健少年。

黄初发和气，明堂德教施。治道致太平，礼乐风俗移。

刑措民无枉，怨女复何为。圣皇长寿考，景福常来仪。

作者简介：曹植（192－232），字子建，沛国谯（今安徽省亳州市）人。三国曹魏著名文学家，建安文学代表人物。魏武帝曹操之子，魏文帝曹丕之弟，生前曾为陈王，去世后谥号“思”，因此又称陈思王。后人因他文学上的造诣而将他与曹操、曹丕合称为“三曹”，南朝宋文学家谢灵运更有“天下才有一石，曹子建独占八斗”的评价。王士祯尝论汉魏以来二千年间诗家堪称“仙才”者，曹植、李白、苏轼三人耳。